Kto má nárok na príspevok pri narodení dieťaťa?
Ak sa vám narodilo dieťa, pravdepodobne máte nárok aj na príspevok pri narodení dieťaťa. V článku si podrobnejšie popíšene, kedy na tento príspevok vzniká nárok, čo treba splniť a aká je jeho výška.
Štátna pomoc pre rodičov
Príspevok pri narodení dieťaťa je druhom sociálnej dávky, ktorú poskytuje štát. Rodičom je týmto spôsobom ponúknutá pomoc s výdavkami, súvisiacimi so zabezpečením základných a nevyhnutných potrieb narodeného dieťaťa. Žiadateľom príspevku je oprávnená osobou, ktorou môže byť:
- matka dieťaťa
- otec dieťaťa – v prípade, že matka zomrela, pátra po nej polícia, alebo je dieťa zverené súdom do otcovej starostlivosti
Na príspevok pri narodení dieťaťa máte nárok len v tom prípade, ak:
- sa vám narodilo dieťa
- trvalý pobyt a bydlisko máte na Slovensku.
Je potrebné zdôrazniť, že hovoríme len o jednorazovej sociálnej dávke. Pri narodení viacerých detí súčasne sa však vyplatenie príspevku vzťahuje na každé dieťa. Existujú situácie, pri ktorých nárok na príspevok pri narodení dieťaťa nemáte, prípadne ho strácate. Ide o nasledujúce prípady:
- narodené dieťa nemá uzatvorenú dohodu o poskytovaní lekárskej starostlivosti
- matka dieťaťa dala povolenie k osvojeniu dieťaťa inou osobou
- niektoré z už narodených detí je zverené do inej, ako rodičovskej, starostlivosti
- ak sa dieťa narodilo v zahraničí a v danej krajine bol vyplatený totožný alebo podobný príspevok
- ak matka dieťaťa nie je ešte plnoletá
- matka nechodila na pravidelné gynekologické prehliadky
- po narodení dieťaťa svojvoľne opustila zdravotnícke zariadenie.
Potrebné dokumenty
Aby ste si, ako oprávnená osoba, mohli požiadať o príspevok pri narodení dieťaťa, budete musieť podať písomnú žiadosť na Úrad práce, sociálnych vecí a rodiny. Žiadosť je potrebné odniesť na úrad, ktorý sa viaže k miestu trvalého pobytu žiadateľa. Ďalšou možnosťou je aj podanie žiadosti elektronicky. V tomto prípade musí obsahovať elektronický podpis žiadateľa o príspevok. V prípade, ak sa dieťa narodilo v zahraničí a v čase podania žiadosti o príspevok pri narodení ešte nemá vystavený slovenský rodný list, priložíte k písomnej žiadosti úradný preklad rodného listu zo zahraničia. Priložiť môžete aj iný doklad o narodení dieťaťa. Tlačivá žiadosti sú dostupné na úradoch práce, sociálnych vecí a rodiny, alebo na ich internetových stránkach. K žiadosti prikladáte aj vyhlásenie o bydlisku.
Príspevok pri narodení dieťaťa a jeho výška
Výška príspevku sa líši v závislosti od počtu pôrodov a to nasledovne:
- 829,86 eur – pri deťoch narodených z prvého až tretieho pôrodu. Dieťa sa však musí dožiť minimálne 28 dní
- 151,37 eur – príspevok sa vypláca pri štyroch a viac pôrodoch. Tento príspevok je však vyplatený aj v prípade, že sa dieťa narodilo z prvého až tretieho pôrodu, no nedožilo sa viac ako 28 dní
Ak sa matke narodia dve alebo viac detí a minimálne dve z nich sa dožijú viac ako 28 dní, k príspevku pri narodení dieťaťa je pripočítaná suma 75, 69 eura, ktorá je vyplatená spolu s príspevkom pre každé dieťa osobitne.
Ako prebieha vyplácanie príspevku
Príspevok vypláca úrad práce, sociálnych vecí a rodiny, nachádzajúci sa v mieste trvalého pobytu žiadateľa. Aj k vyplateniu príspevku sa viažu určité pravidlá:
- ak požiadate o príspevok napr. v septembri, bude vám vyplatený až nasledujúci mesiac, teda v októbri
- príspevok je vyplácaný v hotovosti, ak si požiadate, môže byť poukázaný aj na slovenský bankový účet
- do zahraničia sa príspevok nevypláca.
Príspevok pri narodení dieťaťa môže úrad vyplatiť aj inej osobe, teda nielen rodičom dieťaťa. Ide o špecifické prípady ako:
- existujú pochybnosti, že príspevok bude využitý na to, na čo je určený
- v čase nároku na príspevok sú prídavky na iné deti vyplácané obci, pretože neboli využívané spôsobom, ako využívané byť majú
- žiadateľ o príspevok poberá dávky v hmotnej núdzi, prípadne príspevok k dávkam, ale aj tieto finančné prostriedky sú vyplácané inému príjemcovi.
Pod pojmom osobitný príjemca rozumieme obec, v ktorej má žiadateľ trvalé bydlisko. Úrad môže určiť za osobitného príjemcu aj inú osobu.
Doplatok k príspevku pri narodení, na ktorý máte právo ak sa vám narodilo viac detí súčasne, úrad vypláca hneď, ako uplynie 28 dní od narodenia detí, najneskôr však do konca nasledujúceho mesiaca. Ak ste dostali príspevok v nižšej sume, než vám patrila, úrad rozdiel doplatí v čase, ktorý má stanovený zákonom.
Požiadali ste si o príspevok pri narodení dieťaťa, na ktorý ste ale nemali nárok? Príspevok budete musieť vrátiť. Každý žiadateľ o príspevok musí úradu dokázať, že splnil všetky podmienky, ktoré sa k vyplateniu tejto sociálnej dávky viažu. Zároveň platí, že poskytnuté finančné prostriedky musia byť použité na svoj stanovený účel, čiže zabezpečiť potreby narodeného dieťaťa. Ak nepožiadate o príspevok do šiestich mesiacov od narodenia dieťaťa, nárok na príspevok strácate.